Сафо
От Сардион…

Превод от старогръцки: Борислав Георгиев, 1970

chitanka.info

… от Сардион[1]

тук мисълта ми често се завръща.

Когато заедно живяхме,

за Аригнота беше ти богиня

и твойта песен бе за нея всичко.

Сега блести тя сред лидийските

жени — както розовопръстата луна

на залез превъзхожда всичките звезди.

Като луна блестяща, чиста,

която свойта светлина разлива

върху соленото море и пъстрите поляни.

Тогава чистата роса блести

и розите затворени ухаят,

и кичестите цветове в полето.

Но след като тъй много скита тя,

си спомня пак за милата Атида,

сърцето й в желание потръпва,

скръбта тежи в душата й и тя

зове ни със пронизващ глас за среща

и тоя зов загадъчен и таен

нощта хилядократно преповтаря

и ехото далечно го донася

през морските вълни, които ни делят.

[1] Сардион — също и Сарди, столицата на малоазийското царство Лидия. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.